Source: https://www.postimees.ee/6950073/kohus-moistis-passimaffia-juhi-pikaks-ajaks-vangi
Timestamp: 2020-08-13 11:19:09+00:00
Document Index: 1763791

Matched Legal Cases: ['Kohus ', 'Kohus ', 'kohus ', 'kohus ', 'kohus ', 'kohus ']

Kohus mõistis passimaffia juhi pikaks ajaks vangi - Krimi - Postimees: Värsked uudised Eestist ja välismaalt
Kohus mõistis passimaffia juhi pikaks ajaks vangi
15. aprill 2020, 10:54
Ühtlasi mõistis kohus talle rahalise karistuse 1000 eurot ning konfiskeerib tema tütre nimele registreeritud sõiduki Toyota Auris. Samuti mõistis kohus temalt välja kuriteoga saadud vara konfiskeerimise asendamise korras 86 793 eurot.
Riigiprokurör Eleliis Rattami sõnul ei saa Ljubov Genrihsoni puhul rääkida kuriteo toimepanemise juhuslikkusest või episoodilikkusest. Temale heideti ette nii erinevate teise astme kuritegude kui ka väga hästi organiseeritud esimese astme kuritegude – kuritegeliku ühenduse loomise, juhtimise ja sinna liikmete värbamise ning grupis korduva altkäemaksu andmise – toimepanemist.
Kohtus uuritud tõendid kinnitavad, et Ljubov Genrihsoni juhitud kuritegelik ühendus tegutses vähemalt 2009. aastast, võimaldades ühenduse poole pöördunud inimestel saada ebaseaduslikul teel kodakondsust, elamislube ja isikut tõendavate dokumentide väljastamist, seades taolise tegevusega ohtu Eesti julgeoleku. Ljubov Genrihson kasutas kuritegeliku ühenduse juhtimisel erinevaid konspiratsioonivõtteid, teiste isikute hulgas värbas ta enda kuritegeliku tegevuse heaks töötama ka neli politsei- ja piirivalveameti ametnikku.
«Prokuratuuril on hea meel, et pikk kohtusaaga päädis mahukas ja menetluslikult keerukas kriminaalasjas süüdimõistva kohtuotsusega ka kuritegeliku ühenduse juhi, Ljubov Genrihsoni, suhtes ning kohus mõistis temale pikaajalise reaalse vanglakaristuse, nagu prokuratuurgi kohtuvaidlustes õiglaseks pidas. Kriminaaltulu konfiskeerimine aga kinnitab, et varem või hiljem tuleb kuritegelikul teel saadud tulust loobuda,» ütles Rattam.
Veebruaris taotles Rattam Genrihsonile mahuka passiäri korraldamise eest sama karistust, mille mõistis talle kohus. Genrihsoni kaitsja Mihkel Gaver leidis, et naine tuleks kogu süüdistuse ulatuses õigeks mõista. Samuti märkis kaitsja, et kriminaalasja arutamine raskelt haige süüdistatavata ei ole õige. Nimelt arutas kohus tema süüasja ilma Genrihsoni osavõtuta, sest naine oli kohtuistungite toimumise ajal kogu aeg väidetavalt haige.
Genrihson on kriminaalasjas praegu kohtu all üksi, sest ta ei olnud nõus oma süüasja lahendamisega kokkuleppemenetluses. Teised tema mahitusel kuritegelikes skeemides osalenud süüdistatud said karistuse kokkuleppemenetluses.
Riigiprokuratuur lõpetas kriminaaluurimise käigus menetluse ühtekokku 75 kahtlustatava suhtes otstarbekuse kaalutlustel. Valdav osa kriminaalasjast pääsenutest olid hankinud endale aastatel 2011–2015 kuritegeliku ühenduse abil vajalikke dokumente ebaseaduslikult.